Smižany 4. januára 2018 (HSP/Foto: Polícia SR)
Hneď dve policajné autá sa nevrátili v pôvodnom stave zo zásahu v osade v obci Smižany počas silvestrovskej noci. Polícia zadržala dvoch páchateľov, ktorí boli v čase útoku na vozidlá polície v podnapitom stave, škody vyčísľujú.
Večer na Silvestra bola do rómskej osady v Smižanoch na východe Slovenska privolaná policajná hliadka. Podľa telefonátu mal ženu napadnúť jej druh. Po preverení oznámenia sa z davu prítomných obyvateľov osady rozbehol 17-ročný chlapec v podnapitom stave a s palicou v ruke udrel po kufri policajného auta – poškodil ho a rozbil zadné sklo. Následne bol predvedený na príslušné oddelenie.
Pri odchode druhej hliadky sa k nej priblížil samotný druh ženy, ktorá volala na políciu, a začal po policajnom aute búchať a kopať. Na aute vznikli preliačiny a škrabance. Aj on bol predvedený na oddelenie, no počas cesty na stanicu stihol poškodiť vnútornú kľučku dverí.
"V súčasnosti prebieha proces vyčíslenia škody na oboch vozidlách a na základe toho sa rozhodne o ďalšom smerovaní vyšetrovania," uviedli zástupcovia Polície SR na facebookovej stránke.